Meta fjerner og begrænser konti med abort- og LGBTQ+-indhold verden over

Meta har siden oktober fjernet eller begrænset adgangen til en lang række konti, der deler information om abort, reproduktiv sundhed og LGBTQ+-relaterede emner. Det fremgår af en ny gennemgang fra The Guardian, som beskriver udviklingen som en af de største bølger af indholdsbegrænsninger på Metas platforme i flere år.

De berørte konti tilhører organisationer i både Europa og Storbritannien, men også grupper, der arbejder i Asien, Latinamerika og Mellemøsten. Flere af organisationerne bruger SoMe gigantens platforme som deres primære kommunikationskanal og når herigennem titusindvis af brugere med rådgivning og sundhedsinformation.

Markant flere sager om censur

Ifølge ngo’en Repro Uncensored, der overvåger digital censur rettet mod køn, sundhed og rettighedsbevægelser, er der i år registreret 210 tilfælde af konti, som enten er blevet fjernet helt eller pålagt alvorlige begrænsninger. Det er en markant stigning sammenlignet med sidste år, hvor organisationen registrerede 81 tilfælde.

Flere af de berørte organisationer fortæller, at begrænsningerne ikke kun handler om direkte lukninger. I mange tilfælde er indhold blevet gjort sværere at finde uden tydelig besked fra Meta, en praksis der ofte omtales som shadow-banning. Samtidig er opslag med ikke-eksplicitte, tegneserieagtige illustrationer af nøgne kroppe blevet markeret eller fjernet, selv når indholdet har haft et oplysende eller kunstnerisk formål.

Meta afviser kritikken

Meta afviser, at der er tale om målrettet censur. Virksomheden oplyser, at alle brugere og organisationer er underlagt de samme regler, og at der ikke er sket ændringer i politikkerne for abortrelateret indhold. Ifølge Meta skyldes fjernelserne overtrædelser af eksisterende retningslinjer, blandt andet om medicin, nøgenhed og udnyttelse af mennesker.

Organisationer, der er ramt af lukningerne, kritiserer samtidig IT gigantens klageproces. Flere oplyser, at de kun har modtaget korte og uklare forklaringer på, hvorfor deres konti er blevet fjernet, og at appeller enten tager lang tid eller slet ikke fører til genåbning.

Meta oplyser, at mere end halvdelen af de konti, som Repro Uncensored har indberettet, siden er blevet genåbnet, og erkender samtidig, at appelprocessen kan opleves som langsom.

Meta fjerner og begrænser konti med abort- og LGBTQ+-indhold verden over